Diari Oficial de la Generalitat Valenciana


Sumari del DOGV 6428, del 30-12-2010 (2010/13534)

ACORD del Consell de Govern, de 26 de novembre de 2010, pel qual s'aprova el Reglament de seu electrònica de la Universitat d'Alacant.
--------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2010/11/26/(2)/dof/vci/html**

### Dades del document

Número de DOGV
:   6428

Data del DOGV
:   30-12-2010

Secció del DOGV
:   I. DISPOSICIONS GENERALS

Número del document
:   2010/13238


Data del document
:   26-11-2010

Organisme emissor
:   Universitat d'Alacant

Tipus de document
:   Acord

Descriptors 

:   * Universitat d'Alacant
    * telemàtica
    * universitat
    * legislació
    * transmissió de dades

ACORD del Consell de Govern, de 26 de novembre de 2010, pel qual s'aprova el Reglament de seu electrònica de la Universitat d'Alacant. [2010/13042]  
Exposició de motius  
L'aprovació de la Llei 11/2007, de 22 de juny, d'Accés Electrònic dels Ciutadans als Serveis Públics (LAECSP), implica reconèixer de manera definitiva el dret dels ciutadans a relacionar-se amb les administracions públiques electrònicament, que ja apareix recollit en la Llei 30/1992. En aquest sentit, regula la seu electrònica de les administracions publiques, estableix els criteris de creació, titularitat, gestió i responsabilitat i atorga, en la resta d'aspectes, àmplia autonomia a les administracions.   
La Universitat d'Alacant, com a administració pública, ha de disposar d'una seu electrònica per a facilitar als ciutadans el dret d'accés per mitjans electrònics a la informació, serveis i tràmits d'aquesta. Per la seua banda, la Llei 30/2007, de 30 d'octubre, de Contractes del Sector Públic, obliga les entitats sotmeses a aquesta llei a disposar de la informació relacionada amb l'activitat contractual d'aquestes en una seu electrònica.   
Per això, la Universitat d'Alacant, a través d'aquest Reglament, crea la seu electrònica i en regula el funcionament, amb ple respecte als drets dels ciutadans, així com amb subjecció als principis generals establits en la LAECSP, i la seua normativa de desplegament, com també als principis i drets previstos en la Llei 3/2010, de 5 de maig, de la Generalitat, d'Administració Electrònica de la Comunitat Valenciana.  
TÍTOL I  
Disposicions generals  
Article 1. Objecte i àmbit d'aplicació   
1. Aquest reglament té per objecte la creació i regulació de la seu electrònica de la Universitat d'Alacant.   
2. Aquesta norma és aplicable a tota la Universitat d'Alacant i a tots els usuaris que s'hi relacionen per mitjans electrònics.   
TÍTOL II  
De la seu electrònica  
Article 2. Concepte i identificació   
1. La seu electrònica de la Universitat d'Alacant és l'adreça electrònica de la Universitat que possibilita als membres de la comunitat universitària i a tercers que es relacionen amb la Universitat l'exercici dels drets reconeguts en la Llei 11/2007, de 22 de juny, d'Accés Electrònic dels Ciutadans als Serveis Públics, i en la seua normativa de desplegament.   
2. La seu electrònica de la Universitat d'Alacant serà accessible en l'adreça . En qualsevol cas, també es podrà accedir a la seu a través de la pàgina web de la Universitat, l'adreça de la qual és: .  
3. L'establiment de la seu i el funcionament d'aquesta es regiran, a més de per aquest reglament, per la Llei 11/2007 i les seues normes de desplegament; per la Llei 30/1992, i per altres disposicions autonòmiques o de la mateixa universitat que hi siguen aplicables.   
Article 3. Principis  
La seu electrònica de la Universitat d'Alacant funcionarà d'acord amb els principis de responsabilitat, integritat, accessibilitat, seguretat, veracitat, qualitat i actualització de la informació. Així mateix, es respectaran els altres principis que recullen la legislació estatal i autonòmica d'administració electrònica.   
Article 4. Titularitat i gestió   
1. La seu electrònica és titularitat de la Universitat d'Alacant.   
2. La seua gestió i administració correspon a la Secretaria General.   
Article 5. Disponibilitat   
La seu electrònica de la Universitat d'Alacant estarà disponible tots els dies de l'any, durant les 24 hores del dia. En el cas que es preveja que per raons tècniques la seu no podrà estar operativa, s'anunciarà amb la màxima antelació possible; s'indicaran en tot cas els mitjans alternatius de consulta i accés disponibles en la Universitat.   
Article 6. Contingut  
1. La Seu de la Universitat d'Alacant inclourà, de conformitat amb la legislació vigent, com a mínim la informació següent:   
Informació actualitzada sobre la seu. En particular, la seua normativa reguladora, l'òrgan responsable de la gestió d'aquesta, i el seu mapa de navegació.   
Carta de serveis i carta de serveis electrònics.   
Catàleg de procediments administratius que poden ser objecte de tramitació electrònica.   
El registre electrònic.  
El Butlletí Oficial de la Universitat d'Alacant.  
Si escau, el tauler oficial de la Universitat d'Alacant.  
El perfil del contractant i qualsevol altre servei previst en la normativa reguladora dels contractes del sector públic.   
La normativa universitària.  
Política de protecció de dades i privadesa, amb la inclusió d'un enllaç amb la seu electrònica de l'Agència Espanyola de Protecció de Dades.   
Adreça de queixes i suggeriments.   
Informació sobre accessibilitat.  
Data i hora oficials per les quals es regeix la seu electrònica de la Universitat d'Alacant.  
Els instruments necessaris per a l'accés per mitjans electrònics als serveis de la Universitat d'Alacant, inclosos els necessaris per a la signatura electrònica i per a la comprovació de la validesa dels documents signats d'aquesta manera.   
Serveis d'assessorament electrònic a l'usuari per a la correcta utilització de la seu.  
Qualsevol altra informació o servei que determine per resolució la Secretaria General de la Universitat d'Alacant.  
2. La Universitat d'Alacant podrà incloure aquells serveis, tràmits o informacions que decidisquen els òrgans competents d'aquesta.   
3. En tot cas, la Universitat publicarà en la seu electrònica una relació actualitzada dels escrits i sol·licituds que podran presentar-se per via electrònica.   
Article 7. Data, hora, calendari i llengües oficials  
1. La seu electrònica es regirà per la data i hora oficial que siga aplicable a la Comunitat Valenciana.   
2. Es publicarà en la seu una llista amb els dies considerats inhàbils.   
3. La seu electrònica estarà disponible en les llengües oficials de la Comunitat Valenciana.  
TÍTOL III.  
Del Butlletí Oficial de la Universitat d'Alacant (BOUA)  
Article 8. Butlletí Oficial de la Universitat d'Alacant   
1. El Butlletí Oficial de la Universitat d'Alacant (BOUA) és el mitjà per a la publicació de les disposicions adoptades pels òrgans universitaris que requerisquen ser dotades de publicitat, sense perjudici que per mandat legal hagen de difondre's en algun altre butlletí oficial.   
2. El Butlletí Oficial de la Universitat d'Alacant (BOUA), de format exclusivament electrònic, serà accessible en la seu electrònica de la Universitat d'Alacant.   
3. La seua normativa reguladora es publicarà en la seu electrònica dins de l'apartat de normatives relacionades amb l'administració electrònica de la Universitat d'Alacant.   
TÍTOL IV  
Del tauler oficial d'anuncis de la Universitat d'Alacant (TOUA)  
Article 9. Tauler oficial d'anuncis de la Universitat d'Alacant   
1. La Universitat d'Alacant podrà disposar, si escau, d'un tauler oficial d'anuncis (TOUA), prèvia aprovació d'una normativa específica que el regule que serà publicada en la seu electrònica.   
2. La publicació d'acords, resolucions i actes administratius dels òrgans de govern i serveis de la universitat que hagen de publicar-se per disposició normativa en el tauler d'anuncis, podrà substituir-se per la seua publicació en la seu electrònica.   
3. La publicació en el tauler oficial d'anuncis de la seu electrònica substituirà amb caràcter general la publicació en el tauler tradicional. En tot cas, en funció del caràcter del document o anunci objecte de publicació, i de conformitat amb la legalitat vigent, s'hi podrà restringir l'accés i permetre'l només als col·lectius afectats.   
4. La publicació d'acords, resolucions i actes administratius en el tauler oficial d'anuncis no substituirà la notificació personal, en els casos en els quals aquesta siga preceptiva en virtut de la normativa aplicable.   
TÍTOL V  
De la identificació i autenticació  
Article 10. Identificació de la seu electrònica  
1. La identificació de la seu electrònica de la Universitat d'Alacant s'efectuarà a través d'un dispositiu segur o mitjà equivalent, que continga una referència expressa a aquesta i el nom de domini principal des del qual es troba accessible la seu electrònica.   
2. La signatura així generada garantirà l'autenticitat i integritat dels documents administratius als quals s'incorpore.   
Article 11. Segells electrònics   
1. En els supòsits en els quals l'actuació administrativa es realitze de manera automatitzada podrà utilitzar-se el segell electrònic de la Universitat d'Alacant o de l'òrgan competent per a portar-la a terme.   
2. La creació de segells electrònics vinculats a la Universitat d'Alacant i a òrgans o personal d'aquesta s'efectuarà mitjançant resolució del secretari general o la secretària general de la universitat.   
Article 12. Identificació dels ciutadans  
1. La Universitat d'Alacant admetrà com a forma d'identificació dels ciutadans els sistemes de signatura electrònica incorporats al document nacional d'identitat i aquells sistemes de signatura electrònica avançada que es publiquen en la seu electrònica d'aquesta.   
2. La Universitat d'Alacant, sempre de manera justificada atenent als supòsits concrets, podrà admetre altres sistemes d'identificació i autenticació consistents en l'ús de claus concertades mitjançant un registre previ com a usuari, en el qual el ciutadà haurà d'identificar-se de manera fefaent. Aquest sistema només s'admetrà en aquells procediments o tràmits que s'indiquen expressament.   
3. Els ciutadans podran actuar a través d'un representant, que haurà d'utilitzar en tot cas la seua pròpia signatura electrònica. En aquests casos de representació haurà de respectar-se el règim aplicable a cada modalitat de representació.   
4. Així mateix, per a les actuacions que hagen de realitzar les persones jurídiques, podran utilitzar-se els certificats previstos en la Llei 11/2007 i en la seua normativa de desplegament.   
5. La Universitat d'Alacant podrà, mitjançant la seua publicació en la seu electrònica, introduir la possibilitat que les persones interessades puguen realitzar tràmits i actuacions davant el registre electrònic a través de funcionaris públics habilitats expressament a aquest efecte. El ciutadà haurà d'identificar-se davant el funcionari i prestar consentiment exprés, del qual haurà de quedar constància.   
DISPOSICIÓ ADDICIONAL ÚNICA  
En tot allò que no preveu aquesta normativa serà aplicable el que disposa la legislació estatal i autonòmica relativa a administració electrònica.   
DISPOSICIONS TRANSITÒRIES  
Disposició transitòria primera   
La implantació de continguts en la seu electrònica de la Universitat d'Alacant es realitzarà de manera progressiva.   
Disposició transitòria segona  
La creació i posada en funcionament, si escau, del tauler d'anuncis de la seu electrònica queda diferida fins a l'aprovació de la normativa específica expressada en l'article 9.   
Disposició transitòria tercera   
La identificació per mitjà de funcionari públic prevista en l'article 12.5 queda diferida fins a la publicació en la seu electrònica de les condicions que haja de reunir aquesta.   
DISPOSICIÓ FINAL  
Aquest reglament entrarà en vigor l'endemà de ser publicat en el Diari Oficial de la Comunitat Valenciana.   
Alacant, 26 de novembre de 2010.- El rector: Ignacio Jiménez Raneda.


Còpia Permalink ELI